Et af stormen Ottos første ofre er en streetfood-vogn fra Snedsted i Thy, som blev væltet omkuld på vej mod Struer. Her havde ejeren Hannan Cherrou et arrangement, hun ikke ville aflyse. Det fortalte hun TV MIDTVESTs reporter, der mødte hende ved den væltede vogn syd for Oddesund. Hannan Cherrou driver streetfood-firmaet Hannouni og var kørt hjemmefra klokken 10.30, fordi hun var opmærksom på stormen og derfor ville til Struer, inden stormen gik i land. Hun var da også lige kommet over Oddesundbroen uden at mærke problemer med vinden. Vogn er ødelagt Men lige pludselig tog vinden til, og på et åbent område væltede vognen om på siden. Og bilen, der var spændt for, vippede op på to hjul. Vognen er oprindeligt en campingvogn, der nu bliver brugt til at lave streetfood i. Alt ser ud til at være ødelagt inde i campingvognen, siger Hannan Cherrou. Da Hannan Cherrous streetfood-vogn væltede, var vindstødene i området stadig kun i kategorien 'hård kuling'.

Referat:
Ejeren af en vogn med streetfood troede, hun kunne nå til Struer, inden stormen kom. Turen endte brat syd for Oddesundbroen.